DA Den Europæiske Unions Tidende CE 88/251

(2004/C 88 E/0256)

SKRIFTLIG FORESPØRGSEL E-0938/04

af Margrietus van den Berg (PSE) til Kommissionen

(26. marts 2004)

Om: Religiøse mindretal i Gujarat

Efter Kommissionens svar af 15. maj 2003 på min og nogle kollegers skriftlige forespørgsel af 9. april 2003 (E-1417/03 (1)) er der næsten ikke sket nogen forbedring i situationen i Gujarat, for så vidt angår domfældelsen af de skyldige i massemordet i februar 2002 og rehabiliteringen af ofrene og/eller deres nærmeste familie. I november 2003 berettede Amnesty International endnu engang om de ulovlige tilbageholdelser af muslimer i Gujarat. Der forelå allerede en rapport fra Human Rights Watch om truslerne mod menneskerettighedsforkæmpere i Gujarat. AWAAZ South Asia Watch konkluderede for nylig i sin rapport »In Bad Faith? British Charity and Hindu Extremism«, at det yderligtgående hinduistiske RSS's paraplyorganisationer under falske påskud har indsamlet i millionvis af pund i den britiske offentlighed, som de har kanaliseret til organisationer, som er involveret i vold i stor målestok og anstiftelse af had mod mindretal. Endelig foreligger der forskellige beretninger om forskelsbehandling af muslimer på arbejdsmarkedet.

1. Har Kommissionen kendskab til de ovennævnte rapporter fra Amnesty International, Human Rights Watch og AWAAZ?

2. Har Kommissionen truffet foranstaltninger på dette område?

3. I bekræftende fald med hvilket resultat? I benægtende fald hvorfor ikke?

4. Har den nuværende situation i Gujarat indvirkning på, hvorvidt europæiske virksomheder rent faktisk kan anvende princippet om ikke-forskelsbehandling i deres personalepolitik?

Svar afgivet på Kommissionens vegne af Christopher Patten

(30. april 2004)

Kommissionen er bekendt med de rapporter, det ærede medlem nævner, og følger fortsat nøje udviklingen i Gujarat. Den er fuldt ud enig i, at gerningsmændene til forbrydelserne bør bringes for retten, ofrene rehabiliteres og religiøse mindretals rettigheder beskyttes.

Kommissionen har reageret på voldsomhederne i Gujarat ved at yde nødhjælp til ofrene gennem Kontoret for Humanitær Bistand (ECHO).

EU har desuden vedtaget at behandle alle spørgsmål vedrørende demokrati og menneskerettigheder i Indien gennem sin løbende konstruktive dialog med den indiske regering.

Indien og EU har for nylig indledt Athen-processen, hvor EU afholder regelmæssige drøftelser om menneskerettighedsspørgsmålet med de indiske myndigheder med henblik på at udveksle synspunkter om spørgsmål, der volder bekymring. Lederne af EU-medlemsstaternes missioner i New Delhi (herunder lederen af Kommissionens delegation) følger nøje menneskerettighedsspørgsmålene, og er især opmærksomme på situationen i Gujarat og spørgsmålet om religionsfrihed.

Kommissionen har ikke kompetence til at rette specifikke henstillinger til private virksomheder, om hvordan de skal forholde sig i tredjelande. Den har imidlertid forpligtet sig til at opfordre virksomheder til at handle i overensstemmelse med FN's og EU's retningslinjer for virksomhedernes sociale ansvar. Disse retningslinjer påviser klart nødvendigheden af at beskytte og fremme menneskerettighederne for de ansatte og undgå diskriminering af mindretalsgrupper.

(1) Se side 30.